**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ՀՈՒՆԻՍԻ 21-Ի N 771-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

1. **Ընթացիկ իրավիճակը և իրավական ակտի ընդունման անհրաժեշտությունը**

Հիմք ընդունելով 2015 թվականի մայիսի 29-ին Բուրաբայում ստորագրված «Եվրասիական տնտեսական միության անդամ պետությունների միջև փոխադարձ առևտուր իրականացնելիս  օզոնային շերտը քայքայող նյութերի և դրանք պարունակող արտադրանքի տեղափոխման և  օզոնային շերտը քայքայող   նյութերի հաշվառման մասին» համաձայնագրի պահանջները, ինչպես նաև Եվրասիական տնտեսական հանձնաժողովի կոլեգիայի 2015 թվականի ապրիլի 21-ի N 30 որոշման պահանջները, որով հաստատվել է օզոնային շերտը քայքայող նյութերը և դրանք պարունակող արտադրանքը ԵՏՄ անդամ չհանդիսացող պետություններից ԵՏՄ տարածք ներմուծման և ԵՏՄ տարածքից ԵՏՄ անդամ չհանդիսացող պետություններ արտահանման կարգն՝ ուսումնասիրվել են բնապահպանության ոլորտի իրավակարգավորումները, մասնավորապես, օզոնային շերտը քայքայող նյութերի և դրանք պարունակող սարքավորումների՝ Հայաստանի Հանրապետություն ներմուծման և Հայաստանի Հանրապետությունից դրանց արտահանման ընթացակարգերն ու դրանց հետ կապված այլ կարգավորումները:

Հայաստանի Հանրապետության Նախագահի 2015 թվականի օգոստոսի 3-ի թիվ ՆՀ-484-Ն հրամանագրով հաստատվել է 2015 թվականի մայիսի 29-ին Բուրաբայում ստորագրված «Եվրասիական տնտեսական միության անդամ պետությունների միջև փոխադարձ առևտուր իրականացնելիս օզոնային շերտը քայքայող  նյութերի  և դրանք պարունակող արտադրանքի տեղափոխման և օզոնային շերտը քայքայող  նյութերի հաշվառման մասին» համաձայնագիրը, որով սահմանվել են ԵՏՄ անդամ պետությունների տարածքում օզոնային շերտը քայքայող նյութերի և դրանք պարունակող սարքավորումների տեղափոխման՝ ներմուծման և արտահանման հետ կապված հարաբերությունները, մասնավորապես, նախատեսվել է նշված գործընթացները կարգավորել համաձայնագրի Կողմ հանդիսացող երկրի բնապահպանության ոլորտի լիազոր մարմնի կողմից թույլտվությունների տրամադրման ընթացակարգերով: Նույն համաձայնագրով նախատեսվել է ֆիզիկական անձանց կողմից իրենց անձնական կարիքների (ոչ առևտրային) համար անարգել ԵՏՄ անդամ պետության տարածք ներմուծել և այդ տարածքներից արտահանել օզոնային շերտը քայքայող նյութեր պարունակող արտադրանք՝ առանց որևէ թույտվության տրամադրման: Համաձայնագրով նախատեսված է յուրաքանչյուր Կողմ երկրի ներպետական օրենսդրությամբ կանոնակարգել նշված համաձայնագրից բխող իրավահարաբերություններն ու կարգավորումները:

Հաշվի առնելով վերը նշված ԵՏՄ իրավական ակտերի պահանջներն ու օզոնային շերտը քայքայող նյութերի և դրանք պարունակող արտադրանքի ներմուծման և արտահանման ոլորտի նոր իրավակարգավորումները՝ անհրաժեշտություն է առաջացել ներպետական օրենսդրությունը համապատասխանեցնել ԵՏՄ իրավական ակտերի պահանջներին: Մասնավորապես, «Նորմատիվ իրավական ակտերի մասին» ՀՀ օրենքի 24-րդ հոդվածի համաձայն՝ Եվրասիական տնտեսական միության Եվրասիական տնտեսական հանձնաժողովի նորմատիվ իրավական բնույթի ակտերը, «Եվրասիական տնտեսական միության մասին» միջազգային պայմանագրին համապատասխան, Հայաստանի Հանրապետության տարածքում ենթակա են անմիջական կիրառության, ինչի նպատակով օրենքով նախատեսված է այդ ակտերի թարգմանման և հրապարակման ընթացակարգ: Նշված պարագայում ՀՀ կառավարության 2007 թվականի հունիսի 21-ի N 771-Ն որոշման անհրաժեշտությունը բացակայում է:

Հայաստանի Հանրապետության Եվրասիական տնտեսական միությանն (այսուհետ՝ ԵՏՄ) անդամակցությամբ պայմանավորված՝ անհրաժեշտ է ապահովել ներպետական և ԵՏՄ օրենսդրության ընթացիկ ներդաշնակեցումը՝ սահմանված կարգով տեղայնացնելով նոր իրավակարգավորումները:

1. **Առաջարկվող կարգավորման բնույթը**

Այս բնագավառում Հայաստանի Հանրապետությունը շարունակում է կատարել իր ստանձնած միջազգային պարտավորությունները, որոնք բխում են «Օզոնային շերտի պահպանության մասին» Վիեննայի կոնվենցիայից և «Օզոնային շերտը քայքայող նյութերի մասին» Մոնրեալի արձանագրությունից, իսկ Հայաստանի Հանրապետության կառավարությունը որդեգրել է տնտեսական գործունեության պետական կարգավորման արդյունավետության բարձրացման, գործարար միջավայրի, պետության կողմից քաղաքացիներին մատուցվող ծառայությունների բարելավման և պարզեցման, գործող նորմատիվ իրավական ակտերի կատարելագործման և ներդաշնակեցման քաղաքականություն:

ԵՏՄ օրենսդրությամբ ամրագրված իրավակարգավորումներին և «Նորմատիվ իրավական ակտերի մասին» ՀՀ օրենքի պահանջներին համապատասխան՝ առաջարկվում է Հայաստանի Հանրապետության կառավարության որոշմամբ ուժը կորցրած ճանաչել Հայաստանի Հանրապետության կառավարության 2007 թվականի հունիսի 21-ի N 771-Ն որոշումը:

1. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է շրջակա միջավայրի նախարարության կողմից:

1. **Ակնկալվող արդյունքը**

Նախագծի ընդունմամբ ակնկալվում է կանոնակարգել ԵՏՄ անդամ պետությունների միջև փոխադարձ առևտուր իրականացնելիս օզոնային շերտը քայքայող նյութերի և դրանք պարունակող արտադրանքի տեղափոխման, ինչպես նաև՝ օզոնային շերտը քայքայող նյութերի և դրանք պարունակող արտադրանքի՝ ԵՏՄ անդամ չհանդիսացող պետություններից Հայաստանի Հանրապետության տարածք ներմուծման և Հայաստանի Հանրապետության տարածքից ԵՏՄ անդամ չհանդիսացող պետություններ արտահանման գործընթացները՝ ԵՏՄ միջպետական համաձայնագրերին համապատասխան: Այս կարգավորումների առկայության պարագայում ոչ կիրառելի ներպետական օրենսդրության մաս կազմող՝ Հայաստանի Հանրապետության կառավարության 2007 թվականի հունիսի 21-ի N 771-Ն որոշումն ուժը կորցրած կճանաչվի:

1. **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

«Հայաստանի Հանրապետության կառավարության 2007 թվականի հունիսի 21-ի N 771-Ն որոշումն ուժը կորցրած ճանաչելու մասին» Հայաստանի Հանրապետության կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա և պետական բյուջեի եկամուտներում և ծախսերում փոփոխություններ չեն նախատեսվում:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

«Հայաստանի Հանրապետության կառավարության 2007 թվականի հունիսի 21-ի N 771-Ն որոշումն ուժը կորցրած ճանաչելու մասին» Հայաստանի Հանրապետության կառավարության որոշման նախագիծը ռազմավարական փաստաթղթերի հետ առնչություն չունի։